**Beatrix Pospíšilová Čelková** (rod. **Božena Pospíšilová**, prezývaná ***Trixi***; \* 16. júl 1925, Bratislava – † 2. jún 1997, Trenčín) bola slovenská účastníčka československého protinacistického odboja počas druhej svetovej vojny, najmladšia priemyselná špiónka, ktorá zohrala dôležitú rolu pri príprave spojeneckého bombardovania bratislavskej rafinérie Apollo v júni 1944.

Životopis
---------

Trixi sa narodila ako Božena Pospíšilová v Bratislave v rodine Slovenky a Moraváka. Po vyhlásení Protektorátu a vzniku Slovenského štátu sa jej rodičia rozviedli a otec bol donútený opustiť Slovensko. Trixi s ním ako pätnásťročná odcestovala do Prahy, kde nastúpila na gymnázium.

### Odbojová činnosť

Model ateliéru Barrandov
#### Barrandov

Ako šestnásťročná sa už angažovala v protinacistickom odboji. Priviedla ju k tomu jej teta Františka Hrubišková prezývaná *Biela pani*, ktorá bola aj s manželom aktívna v odbojovej skupine Flóra a ilegálne jazdila zo Slovenska do Prahy, pričom slúžila ako spojka medzi slovenským odbojom a českou Obranou národa vedenou Aloisom Eliášom. Trixi z gymnázia odišla pracovať do spoločnosti Lucernafilm. Na Barrandove začala kariéru najmladšej špiónky. Poznala hercov, ale zamerala sa hlavne na vysokých nemeckých dôstojníkov, od ktorých získavala informácie. V spoločnosti budila pozornosť, ovládala cudzie jazyky, nechýbal jej zmysel pre humor a mala dokonalé spoločenské vystupovanie.

#### Justícia

Počas heydrichiády ju vyšetrovalo gestapo, neobjavilo však žiadne dôkazy. Na falošný pas utiekla späť na Slovensko. Ukrývala sa v sanatóriu MUDr. Guhra v Tatranskej Polianke. Tam sa zoznámila so svojim budúcim manželom, Vojtechom Čelkom. V Bratislave sa zapojila do činnosti ilegálnej skupiny *Justícia*. Nastúpila do továrne Apollo, ktorá bola v tej dobe súčasťou nemeckého koncernu I. G. Farben a patrila medzi najväčšie európske rafinérie. Pracovala v oddelení finančnej kontroly a mohla tak získavať a odovzdávať ďalej dôležité poznatky o množstve spracovanej ropy, z ktorej sa vyrábalo palivo pre nemeckú armádu na východnom fronte. Vytvorila fotografie továrne a tajne vyniesla film so snímkami v podväzkovom páse. Odbojová skupina *Justícia* spolupracovala s Londýnom, kde informácie spojencom poslúžili pri plánovaní leteckého náletu na Apollo. Napriek tomu, že *Trixi* o útoku vedela, 16. júna 1944 bola v rafinérii ako ktorýkoľvek iný deň. Americké letectvo zničilo počas štyroch vĺn náletu väčšinu závodu. O život prišlo podľa rôznych odhadov 118 až vyše 770 ľudí, nielen zamestnancov Apolla, ale aj civilistov. *Trixi* prežila, musela pomáhať identifikovať zosnulých kolegov a priateľov. Traumu z týchto zážitkov si niesla do konca života.

### Po vojne

Po roku 1948 pracovala ako zdravotná sestra na trenčianskej onkológii. S manželom Vojtechom Čelkom (\* 1916 – † 1989) mali synov Vojtecha (\* 1946, historik), Juraja (\* 1948 – † 2021, lekár) a Martina Alexandra (\* 1950, lekár).

Vo filme
--------

Beatrix Čelkovej je venovaná štvrtá epizóda dokumentárneho seriálu *Prvá* (Slovensko, 2013, 41 min) režiséra Petra Kerekesa.

Referencie
----------

1. ↑   *Beatrix Pospíšilová (1925-1997)* [online]. Bibliothèque nationale de France, [cit. 2023-04-04]. Dostupné online.
2. 1 2 3  KRČMÁRIK, Radovan. Volali ju Trixi. Príbeh slovenskej špiónky. *Pravda* (Bratislava: OUR MEDIA SR), 2020-05-11. Dostupné online [cit. 2023-04-04]. ISSN 1336-197X.
3. 1 2 3  ŠÁTKOVÁ, Eva. Príbeh najmladšej špiónky sveta: Trixi Čelková bojovala s výčitkami svedomia. *Ženy v meste* (Bratislava: Webinak), 2020-06-23. Dostupné online [cit. 2023-04-04].
4. 1 2 3   *Beatrix Čelková (Trixi)* [online]. prvezeny.sk, 2019-05-10, [cit. 2023-04-04]. Dostupné online.
5. ↑  CHYLA, Ivan; KORENÝ, Jozef. *JUDr. Vojtech Čelko* [online]. Trenčín: Vojtech Brabenec, [cit. 2023-04-04]. Dostupné online.
6. ↑  BRABENEC, Vojtech. *Známi Trenčania* [online]. Trenčín: Vojtech Brabenec, [cit. 2023-04-04]. Dostupné online.
7. ↑   *Prvá* [online]. Praha: Česko-Slovenská filmová databáze, [cit. 2023-04-04]. Dostupné online.

Literatúra
----------

* KALNÝ, Slavo. *Bombardovanie Apolky*. 1. vyd. Bratislava : Albert Marenčin  Vydavateľstvo PT, 2007. 145 s. ISBN 978-80-89218-60-8.

Externé odkazy
--------------

* Ženy tří republik: Božena Pospíšilová Čelková (Trixi), nejmladší špionka – článok Českého rozhlasu (2018)
* Volali ju Trixi. Príbeh slovenskej špiónky – článok v denníku Pravda (2020)

Zdroj
-----

*Tento článok je čiastočný alebo úplný preklad článku Beatrix Pospíšilová Čelková na českej Wikipédii.*

Autoritné údaje: * BnF: 17821275m
* VIAF: 3429156497268217740004